CELEX: 32020D1113
Language: sk
Date: 2020-07-20 00:00:00
Title: Rozhodnutie Rady (EÚ) 2020/1113 z 20. júla 2020 o pozícii, ktorá sa má v mene Európskej únie zaujať vo Výbore pre DHP zriadenom Dočasnou dohodou o hospodárskom partnerstve medzi Ghanou na jednej strane a Európskym spoločenstvom a jeho členskými štátmi na strane druhej, pokiaľ ide o prijatie rokovacieho poriadku Výboru pre DHP

29.7.2020   
               
               
                  SK
               
               
                  Úradný vestník Európskej únie
               
               
                  L 244/11
               
            
         ROZHODNUTIE RADY (EÚ) 2020/1113
         z 20. júla 2020
         o pozícii, ktorá sa má v mene Európskej únie zaujať vo Výbore pre DHP zriadenom Dočasnou dohodou o hospodárskom partnerstve medzi Ghanou na jednej strane a Európskym spoločenstvom a jeho členskými štátmi na strane druhej, pokiaľ ide o prijatie rokovacieho poriadku Výboru pre DHP
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek a článok 209 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dočasná dohoda o hospodárskom partnerstve medzi Ghanou na jednej strane a Európskym spoločenstvom a jeho členskými štátmi na strane druhej (1) (ďalej len „dohoda“) bola podpísaná Úniou a jej členskými štátmi 28. júla 2016. Dohoda sa predbežne vykonáva medzi Úniou na jednej strane a Ghanou na strane druhej od 15. decembra 2016 (2).
                  
               
                     (2)
                  
                  
                     Podľa článku 73 ods. 3 dohody je Výbor pre dohodu o hospodárskom partnerstve (DHP) zodpovedný za správu vo všetkých oblastiach, na ktoré sa vzťahuje dohoda, a za splnenie všetkých úloh uvedených v dohode. Podľa článku 73 ods. 2 Výbor pre DHP stanoví svoje pravidlá organizácie a fungovania.
                  
               
                     (3)
                  
                  
                     Výbor pre DHP má prijať v roku 2020 rozhodnutie týkajúce sa jeho rokovacieho poriadku.
                  
               
                     (4)
                  
                  
                     Je vhodné stanoviť pozíciu, ktorá sa má zaujať v mene Únie vo Výbore pre DHP, keďže v pripravovanom rozhodnutí Výboru pre DHP sa stanovia právne záväzné pravidlá fungovania Výboru pre DHP.
                  
               
                     (5)
                  
                  
                     DHP sú súčasťou celkového vzťahu medzi Úniou a jej členskými štátmi na jednej strane a krajinami AKT na strane druhej, ako sa stanovuje v Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (3), v znení neskorších zmien, (ďalej len „dohoda o partnerstve z Cotonou“) a v dohode, ktorá ju nahradí, keď sa začne uplatňovať. Podľa článku 34 ods. 1 dohody o partnerstve z Cotonou sa hospodárska a obchodná spolupráca medzi zmluvnými stranami zameria na zveľaďovanie hladkého a postupného začleňovania štátov AKT do svetového hospodárstva, s riadnym zreteľom na ich politické voľby a rozvojové priority, čím sa podporí ich udržateľný rozvoj a prispeje sa k odstráneniu chudoby v krajinách AKT. DHP v tomto kontexte možno považovať za nástroje rozvoja ako sa uvádza v článku 36 ods. 2 dohody o partnerstve z Cotonou. V dohode sa preto zohľadňujú rôzne úrovne rozvoja zmluvných strán, ako aj osobitné hospodárske a sociálne obmedzenia Ghany a jej schopnosť prispôsobiť sa procesu liberalizácie a prispôsobiť mu aj svoje hospodárstvo. Okrem toho sa rozhodnutie (EÚ) 2016/1850 o podpise a predbežnom vykonávaní dohody, ktorá je zmiešanou dohodou a obsahuje hlavu o partnerstve pre rozvoj, zakladalo na právnom základe pre obchod, ako aj na právnom základe pre rozvojovú spoluprácu. Táto skutočnosť by sa mala zohľadniť aj v tomto rozhodnutí,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať, vychádza z návrhu rozhodnutia Výboru pre DHP týkajúceho sa prijatia rokovacieho poriadku Výboru pre DHP (4).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 20. júla 2020
            
               
                  Za Radu
               
               
                  predsedníčka
               
               J. KLOECKNER
            
         
         
            (1)  Dočasná dohoda o hospodárskom partnerstve medzi Ghanou na jednej strane a Európskym spoločenstvom a jeho členskými štátmi na strane druhej (Ú. v. EÚ L 287, 21.10.2016, s. 3).
         
            (2)  Rozhodnutie Rady (EÚ) 2016/1850 z 21. novembra 2008 o podpise a predbežnom vykonávaní Dočasnej dohody o hospodárskom partnerstve medzi Ghanou na jednej strane a Európskym spoločenstvom a jeho členskými štátmi na strane druhej (Ú. v. EÚ L 287, 21.10.2016, s. 1).
         
            (3)  Ú. v. ES L 317, 15.12.2000, s. 3.
         
            (4)  Pozrite dokument ST 9240/20 na http://register.consilium.europa.eu.